1 ตุลาคมนี้ เริ่มให้ผู้ป่วย 4 โรคเรื้อรัง รับยาที่ร้านขายยาใกล้บ้าน นำร่อง 50 รพ. 500 ร้านยา
1 ตุลาคมนี้ เริ่มให้ผู้ป่วย 4 โรคเรื้อรัง รับยาที่ร้านขายยาใกล้บ้าน นำร่อง 50 รพ. 500 ร้านยา  เพิ่มความสะดวกผู้ป่วยพร้อมลดความแออัดโรงพยาบาลใหญ่นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข กล่าวในฐานะประธานกรรมการหลักประกันสุขภาพแห่งชาติ ว่า ในการประชุมคณะกรรมการหลักประกันสุขภาพแห่งชาติ (บอร์ด สปสช.) เห็นชอบตามข้อเสนอดำเนินงานเพื่อรองรับนโยบาย รัฐมนตรีว่าการกระทรวงสาธารณสุข ให้ผู้ป่วยรับยาที่ร้านยาเพื่อลดความแออัดในโรงพยาบาล ตามที่คณะอนุกรรมการนโยบายและยุทธศาสตร์นำเสนอ เพื่อพัฒนาระบบบริการภายใต้ระบบหลักประกันสุขภาพแห่งชาติ หากมีความพร้อมทุกด้านให้เริ่มดำเนินการตั้งแต่วันที่ 1 ตุลาคมนี้เป็นต้นไป โดยจะเริ่มนำร่องในโรงพยาบาลไม่เกิน 50 แห่ง ร้านยาไม่เกิน 500 แห่ง และจะทยอยเพิ่มเติมในปีถัดไป เบื้องต้นกำหนดขอบเขตการจ่ายยาให้ผู้ป่วย 4 กลุ่มโรค คือ เบาหวาน ความดันโลหิตสูง หอบหืด จิตเวช หรือโรคเรื้อรังที่ไม่มีความซับซ้อนในการดูแล โดยกรณีรับยาที่ร้านขายยาจะมีการถามความสมัครใจของผู้ป่วยก่อนว่าต้องการรับยาที่ร้านยา คาดว่าจะมีประมาณร้อยละ 30 ของผู้รับบริการ ซึ่งยาที่ผู้ป่วยจะได้รับจากร้านยาต้องเป็นยาเดียวกับที่ได้รับจาก รพ. ซึ่งผู้ป่วยไม่ต้องเสียค่าบริการเพิ่มเติม